ลูกหนี้ร้องรัฐบาลแก้กฎหมายขูดเลือด
ชมรมสิทธิลูกหนี้รวมตัวเรียกร้องรัฐบาลใหม่
1 ก.ย. 2554

ชมรมสิทธิลูกหนี้รวมตัวเรียกร้องรัฐบาลใหม่ 
จัดตั้งกองทุนรับล้างหนี้ รื้อกฎหมายไม่เป็นธรรมกับลูกหนี้กม.ล้มละลาย 
น.ส.อาจิน จุ้งลก เลขานุการ ชมรมปฏิรูปสิทธิลูกหนี้ (องค์กรสาธารณประโยชน์) เปิดเผยว่า ชมรมปฏิรูปสิทธิลูกหนี้จะส่งหนังสือเรียกร้องไปยังรัฐบาล ให้เร่งจัดการปัญหาหนี้สินภาคประชาชนและแก้ไขกฎหมายที่ไม่เป็นธรรมกับลูกหนี้ รวมถึงแก้ไขกฎหมายล้มละลายซึ่งเป็นปัญหากับลูกหนี้อย่างมาก
ชมรมฯ ได้เสนอให้รัฐบาลจัดตั้งหน่วยงานขึ้น เพื่อช่วยเหลือลูกหนี้ที่ได้รับความเดือดร้อนอย่างเบ็ดเสร็จในจุดเดียว รวมทั้งจัดตั้งกองทุนฟื้นฟูและพัฒนาลูกหนี้ โดยการรวมหนี้เป็นที่เดียวกัน รีไฟแนนซ์หนี้ทุกประเภท ให้สินเชื่อดอกเบี้ยต่ำเช่นเดียวกับกองทุนฟื้นฟูและพัฒนาเกษตรกร 
ขณะเดียวกัน รัฐบาลควรจะจัดตั้งศาลพิเศษเกี่ยวกับคดีเศรษฐกิจ เกี่ยวกับสัญญาเงินกู้โดยเฉพาะ และควรที่จะออกกฎหมายนิรโทษกรรม โดยลดหนี้ ลดดอกเบี้ยให้กับประชาชน หากไม่สามารถชำระหนี้ได้ให้ลดเงินต้น เหมือนกลุ่มบริษัท เนสกาแฟ กลุ่มอิมพีเรียล
น.ส.อาจิน กล่าวว่า สำหรับการแก้กฎหมายล้มละลายนั้น ควรปรับทุนทรัพย์ฟ้องล้มละลายให้สูงขึ้นตามสภาวะเศรษฐกิจ จากปัจจุบันกรณีบุคคลธรรมดามีหนี้สินจาก 1 ล้านบาท เป็น 3 ล้านบาท กรณีนิติบุคคลเพิ่มจาก 3 ล้านบาท เป็น 5 ล้านบาท และแก้ไขกฎระเบียบการล้มละลายโดยสุจริตนั้น ไม่ขัดกับคุณสมบัติการเป็นข้าราชการ พนักงานรัฐวิสาหกิจ และควรกำหนดให้เจ้าหนี้เลือกฟ้องคดีได้ครั้งเดียว เช่น ใช้สิทธิฟ้องแพ่งแล้ว ไม่มีสิทธิฟ้องล้มละลายลูกหนี้ และกำหนดให้ลูกหนี้เอ็นพีแอล ชำระเงินค่าดอกเบี้ยผิดนัดเฉพาะดอกเบี้ยที่เจ้าหนี้รับรู้รายได้ ตามระเบียบของธนาคารแห่งประเทศไทย
ขณะเดียวกัน ต้องนำประมวลกฎหมายแพ่งและพาณิชย์ มาตรา 733 ที่กำหนดว่า เมื่อนำทรัพย์จำนองขายทอดตลาดแล้วควรสิ้นสุดลง เพราะก่อนกู้เงินเจ้าหนี้ได้ตีราคาหลักทรัพย์ประกันว่า คุ้มหนี้แล้วมาบังคับใช้ในการกู้ยืมเงินอย่างเป็นจริงเป็นจัง นอกจากนี้รัฐบาลควรมีหมอหนี้ประจำองค์กรบริหารท้องถิ่น เช่น อปท. หรือ อบต.เพื่อช่วยเหลือประชาชนด้วย